b'\n_START_ARTICLE_\nKarate\n_START_SECTION_\nPomen besede \xc2\xbbkarate\xc2\xab\n_START_PARAGRAPH_\nBeseda karate, sprva zapisana s kitajskima pismenkama \xe5\x94\x90 - \xc2\xbbkara\xc2\xab\xc2\xa0in \xe6\x89\x8b - \xc2\xbbte\xc2\xab, je v dobesednem prevodu pomenila \xc2\xbbprazna roka\xc2\xab, kar je poudarjalo, da se niso borili z oro\xc5\xbejem. _NEWLINE_V za\xc4\x8detku 20. stoletja je prvo pismenko nadomestila \xe7\xa9\xba - \xc2\xbbkara\xc2\xab, ki ima kljub enaki izgovorjavi druga\xc4\x8den zapis in pomeni \xc2\xbbpraznina\xc2\xab; ozna\xc4\x8duje ne le neoboro\xc5\xbeeno borbo ampak je bila dodana tudi zaradi vplivov Zen budizma in pomeni o\xc4\x8di\xc5\xa1\xc4\x8deno, osvobojeno in spro\xc5\xa1\xc4\x8deno stanje duha. Zaradi zgodovinskih vzrokov pa ni izklju\xc4\x8den tudi so\xc4\x8dasen politi\xc4\x8dni namen zanikanja kitajskega vpliva. Tako je karate dobil dana\xc5\xa1nji pomen \xc2\xbbprazna roka\xc2\xab._NEWLINE_Pogosto se dodaja \xc5\xa1e tretja pismenka \xe9\x81\x93 - \xc2\xbbdo\xc2\xab, ki pomeni \xc2\xbbpot\xc2\xab\xc2\xa0oz. \xc2\xbbna\xc4\x8din \xc5\xbeivljenja\xc2\xab\xc2\xa0in ponazarja globljo predanost in kompleksnost ve\xc5\xa1\xc4\x8dine. Vse tri pismenke skupaj dajo popoln pomen \xe7\xa9\xba\xe6\x89\x8b\xe9\x81\x93 - \xc2\xbbkarate do\xc2\xab\xc2\xa0oziroma \xc2\xbbpot prazne roke\xc2\xab.\n_START_SECTION_\nZgodovinski razvoj karateja\n_START_PARAGRAPH_\nKarate je bil in je tudi danes vsota mnogoterih vplivov z razli\xc4\x8dnih koncev sveta. Kot pri mnogih borilnih ve\xc5\xa1\xc4\x8dinah, natan\xc4\x8dno popisana zgodovina karateja ne obstaja, znane pa so glavne smernice.\n_START_SECTION_\nKitajski izvor\n_START_PARAGRAPH_\nNa \xc5\xa1irokem kitajskem podro\xc4\x8dju so se v preteklosti izoblikovale mnoge oblike goloroke borbe, ki jih pogosto ozna\xc4\x8dujejo s skupnim imenom\xc2\xa0\xc2\xbbkitajski boks\xc2\xab\xc2\xa0oz. modernej\xc5\xa1im sinonimom kung fu. Vplivi kitajskega boksa so se \xc5\xa1irili po celotni Aziji, predvsem zaradi bogatega medsebojnega trgovanja in diplomatskih stikov. Na ta na\xc4\x8din so se nekatere oblike kitajskega boksa zanesle tudi na oto\xc4\x8dje Okinava.\n_START_SECTION_\nRazvoj na Okinavi\n_START_PARAGRAPH_\nZa razlago razvoja karateja je potrebno zapleten odnos med Okinavo in Japonsko razumeti kot odnos dveh politi\xc4\x8dno in kulturno lo\xc4\x8denih tvorb. \xc4\x8ceprav je Okinava danes del Japonske dr\xc5\xbeave, je bilo oto\xc4\x8dje do konca 19. stoletja samostojna kraljevina z lastno kulturo, na kar prebivalci do danes niso pozabili._NEWLINE_Konec 14. stoletja so se za\xc4\x8deli trgovski stiki Okinave s celinsko Kitajsko, preko katerih so se na oto\xc4\x8dje prispele razli\xc4\x8dne oblike kitajskega boksa. Te so sem hitro pome\xc5\xa1ale z avtohtonimi oblikami borilnih ve\xc5\xa1\xc4\x8din. Splo\xc5\xa1na oznaka za novonastale oblike je bila \xc2\xbbTe\xc2\xab. Priljubljenost ve\xc5\xa1\xc4\x8din in zanimanje za izvirne oblike kitajskega boksa, \xc5\xa1e posebej pri Okinavskem plemstvu, se je pove\xc4\x8devalo in privedlo do pogostih potovanj na Kitajsko z namenom poglobitve in dopolnjevanja znanja. Konec 18. stoletja se v imenu ene izmed oblik okinavskih ve\xc5\xa1\xc4\x8din prvi\xc4\x8d pojavi zapis \xc2\xbbkarate\xc2\xab\xc2\xa0v prvotnem pomenu \xc2\xbbkitajska roka\xc2\xab.\xc2\xa0\xc2\xbbKarate Sakugava\xc2\xab\xc2\xa0je ve\xc5\xa1\xc4\x8dino poimenoval ustanovitelj Satunuku \xc2\xbbTode\xc2\xab Sakugava._NEWLINE_Proti za\xc4\x8detkom 19. stoletja so se iz mno\xc5\xbeice raznovrstnih oblik izlu\xc5\xa1\xc4\x8dile tri najbolj raz\xc5\xa1irjene oblike, poimenovane po krajih nastanka -\xc2\xa0\xc2\xbb\xc5\xa0uri Te\xc2\xab,\xc2\xa0\xc2\xbbNaha Te\xc2\xab\xc2\xa0in\xc2\xa0\xc2\xbbTomari Te\xc2\xab. Te tri oblike predstavljajo jedro, ki ga lahko opi\xc5\xa1emo kot \xc2\xbbokinavski karate\xc2\xab. Do za\xc4\x8detka 20. stoletja so vse tri oblike preuredili v sisteme organizirane in postopne vadbe in okoli leta 1901 izbrane vidike treh oblik okinavskega karateja vpeljali v javni \xc5\xa1olski sistem kot del telovadbe. Znani mojstri glavnih oblik so Sokon Matsumura, Kanrjo Higaona, Kosaku Matsumora, znan pa je tudi Matsumurin u\xc4\x8denec Anko Itosu, ki je bistveno pripomogel ureditvi in uvedbi karateja v javne \xc5\xa1ole. Danes \xc5\xa1e bolj znani so mnogi njihovi u\xc4\x8denci, npr. Gi\xc4\x8din Funako\xc5\xa1i, Kenva Mabuni, \xc4\x8cod\xc5\xbeun Mijagi, Kijan \xc4\x8cotoku in drugi, ki so ponesli okinavski karate izven meja oto\xc4\x8dja in bili klju\xc4\x8dnega pomena za razvoj njegovih modernih oblik.\n_START_SECTION_\nNajpogostej\xc5\xa1i stili v Sloveniji\n_START_PARAGRAPH_\nV Sloveniji, glede na zgodovinski potek razvoja karateja pri nas, \xc5\xa1e vedno prevladujeta dva stila, \xc5\xa0otokan in Sankukai. Ostali stili, kot so moderni \xc5\xa1portni karate, \xc5\xa0ito rju, Ue\xc4\x8di rju, Vado rju, \xc5\xa0orin rju, Kjoku\xc5\xa1inkai, God\xc5\xbeu rju,..., pa so zastopani v manj\xc5\xa1ini in v dolo\xc4\x8deni meri precej lokalno.\n_START_SECTION_\nZveze\n_START_PARAGRAPH_\nV Sloveniji deluje na \xc5\xa1ir\xc5\xa1i dr\xc5\xbeavni ravni le Karate zveza Slovenje, ki je tudi edina, s strani Olimpijskega komiteja Slovenije priznana karate zveza. Oblikovanih pa je tudi ve\xc4\x8d relativno manj\xc5\xa1ih samostojnih zvez, kot so npr. JKA zveza Slovenije, Slovenska zveza tradicionalnega karateja, Shotokan Karate-do International zveza Slovenije, Sankukai karate zveza Slovenije, Od 30.septembra 2015 pa je v Sloveniji aktivna tudi edina karate organizacija, ki goji kontaktni karate, Kyokushinkai karate zveza Slovenije. V letu 2018 Kyokushinkai karate zveza Slovenije postavi na zemljevid Slovenije in \xc5\xa1ir\xc5\xa1e povsem novo \xc5\xa1portno kontaktno borilno disciplino - Full Karate Combat, katere ustanovitelj je Shihan Jurij Ora\xc4\x8d, 7.DAN.'